Word 'n voedselwetenskaplike - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n voedselwetenskaplike
Word 'n voedselwetenskaplike
Voedselwetenskaplikes doen navorsing met die doel om probleme in die voedsel-industrie op te los en tred te hou met nuwe ontwikkelings. Navorsing in produkontwikkeling lei tot die verbetering van bestaande produkte deur óf die stowwe óf die vervaardigingstegnieke te verander.
Verrotting is byvoorbeeld steeds die hoofoorsaak van voedselverlies in baie lande, omdat mense nie weet hoe om te voorkom dat hulle kos vrot word nie. Voedselwetenskaplikes is in staat om baie van hierdie probleme te oorkom deur nuwe kennis oor die chemiese, biochemiese, fisiese en mikrobiologiese eienskappe van kos en voedselkomponente te genereer.
Kosse kan gevries, verblik of uitgedroog word en so gepreserveer word sodat dit reg deur die jaar beskikbaar kan wees. Voedselwetenskaplikes moet hierdie prosesse toepas terwyl hulle seker maak dat nutriënte en tekstuur behou word.
In voedselfabrieke moet hierdie wetenskaplikes verseker dat produkte aan die voorgeskrewe kwaliteitsvereistes voldoen, en hulle sal enige afwykings rapporteer. Hulle sal byvoorbeeld inspeksies doen by die vervaardigers om seker te maak dat graderingsregulasies en spesifikasies vir higiëne toegepas word. Hulle sal ook monsters analiseer wat tydens verskillende stadiums van vervaardiging geneem is, om seker te maak dat die kwaliteit op standaard is.
Voedselwetenskaplikes maak seker dat fabrieke aan verskeie vereistes voldoen: strukturele en higiëniese vereistes, die kwaliteit van rou materiaal, algemene prosesse, hantering van produkte, verpakking en die samestelling van produkte.
Hulle is ook verantwoordelik vir administratiewe werk en verslagdoening, en sal toesig hou oor laboratoriumassistente en voedselfabriekwerkers.
Hierdie loopbaan pas by mense wat graag met biologiese materiaal, veral voedselprodukte, werk. Hulle moet verantwoordelik wees en onafhanklik besluite kan neem, alleen en in ʼn span kan werk, en oor goeie interpersoonlike vaardighede beskik.
ʼn Voedselwetenskaplike beskik oor ʼn B.Sc. in Voedselwetenskap. Om toelating te bekom tot hierdie studierigting, sal jy Wiskunde en Wetenskap op skoolvlak moet neem.
Potensiële werkgewers sluit die SABS, navorsingsinstitute, voedselverwerkingsfabrieke, regeringsdepartemente, bemarkingsrade en universiteite in. Voedselwetenskaplikes kan ook hulle eie konsultasie-agentskappe op die been bring, of mettertyd ʼn voedselprodusent word. Hulle verdien tussen R152 000 en R345 000 jaarliks, afhangende van ondervinding.
Word 'n sjef
Vyf studietegnieke wat regtig werk!
Loopbaanverandering gedurende die middeljare